આ ગાય કૂતરા ઉપરાંત જાહેર સ્થળોની બીજી અનેક બબાલ હોય છે. એક તો માખીઓ આપણે ત્યાં સર્વત્ર હોય છે, જે તમારું ધ્યાન વિચલિત કરી દે. એટલે કલાક આડી અવળી વાતો કર્યા પછી પેલી માંડ માંડ તૈયાર થઇ હોય ત્યાં ફરીથી આખી સિસ્ટમ રીસ્ટાર્ટ કરવી પડે! અમદાવાદમાં તો અટીરા જેવી એકાંત વાળી જાહેર જગ્યાએ બાઈક પર બેઠા હોવ તો પાછો પેલો બેલ્ટ કે ઘડિયાળ વેચવાવાળો વચ્ચે આંટો મારી જાય, અને માખીની જેમ જ તમને એ જલ્દી છોડે નહિ. આ ઉપરાંત એકાંત જગામાં મળતાં પ્રેમીઓને નકલી પોલીસ પણ નડે છે. નડે જ નહિ, પાછું તોડ પણ કરે. આ બધી મુસીબતમાંથી પાર ઉતરો ત્યારે ચુંબનનો વારો આવે, ત્યાં સુધીમાં બહેનને મમ્મીને કીધેલ સમયે પાછાં પહોંચી જવાની ઉતાવળ થઇ આવી હોય અને એકંદરે ભાઈના મૂડનું મોસાળ પક્ષ એક થઇ ગયું હોય!